поне́же ѡ́бразъ су́щихъ є́сть разли́ченъ, и разли́чно и́мать у́мное взира́ніе, и разли́чнѣ у́мъ си́ми на премі́рное єди́но, и преесте́ственное востека́етъ: подоба́етъ я́коже а́зъ мню̀, ма́лѡ нѣ́кое ухи́трити мно́гими къ пресу́щественному премі́рному єди́ному путѝ пріѡбрѣ́теніе: я́кѡ да а́ки по лѣ́ствицѣ у́мъ восходя̀ утвержде́ннѣйше своѐ твори́тъ движе́ніе, и познава́етъ, а́ще бы что̀ когда̀ въ не́мъ ѡскудѣва́ло: илѝ є́стьли когда̀ въ не́мже подоба́етъ бы́ти, и всѣ́мъ нѣ́коликѡ наслажда́ется ли, и что̀ є́сть низме́щущее и ѿставля́ющее єго̀ добро́ты ѻ́ныя и восхожде́нія илѝ бж҃е́ственнагѡ пирова́нія: и ка́кѡ па́ки мо́щно бы бы́ло єму̀ возврати́тися, ѿѻну́дуже поползе́ся